Meghan stendur hér á milli drottningarinnar og eiginmannsins . Myndin er tekin á viðburði í apríl 2018 . Meghan og Harry höfðu þá verið trúlofuð í um það bil ár og giftu sig mánuði síðar . vísir / Getty Hertogaynjan af Sussex , Meghan Markle , tók ekki þátt í fundi sem Elísabet II Englandsdrottning boðaði til með Karli , syni sínum , og sonarsonum sínum , Vilhjálmi og Harry , í Sandringham-höll drottningarinnar í gær . Til umræðu á fundinum var framtíð hertogahjónanna af Sussex , þeirra Meghan og Harry , innan bresku konungsfjölskyldunnar en þau tilkynntu í liðinni viku að þau hygðust hætta að sinna konunglegum embættisskyldum og lifa í staðinn sjálfstæðara lífi , bæði í Kanada og Bretlandi . Yfirlýsingin kom konungsfjölskyldunni í opna skjöldu og var drottningin sögð miður sín vegna málsins . Þá hefðu Karl og Vilhjálmur reiðst mjög þeim Harry og Meghan . Síðan fóru sögusagnir af stað um að Meghan hefði verið bannað að taka þátt í fundinum en heimildarmaður Guardian segir að hertogahjónin hafi sjálf ákveðið að það væri óþarfi fyrir Meghan að hringja sig inn á fundinn frá Kanada . Buckingham-höll hefur ekki gefið neitt upp um það hvað nákvæmlega var rætt á fundinum . Eftir fundinn sendi drottningin hins vegar frá sér yfirlýsingu , sem breskir fjölmiðlar lýsa sem afar persónulegri , þar sem hún sagðist hafa samþykkt sérstakt aðlögunartímabil fyrir Harry og Meghan þar sem myndu deila tíma sínum á milli Kanada og Bretlands . Þá yrði lokaákvörðun um framtíðarhlutverk hertogahjónanna tekin á allra næstu dögum . Fram kom í yfirlýsingunni að drottningin virði vilja Harry og Meghan til þess að finna sér ný hlutverk . Hún hefði þó sjálf kosið að hlutverk þeirra hefðu verið óbreytt . Fjallað er um ákvörðun hertogahjónanna af Sussex , þeirra Harry og Meghan , um að draga sig í hlé frá bresku konungsfjölskyldunni , hætta að sinna embættisskyldum og verða fjárhagslega sjálfstæð á forsíðum allra stærstu dagblaða Bretlands í dag .